በክልሉ ልማት ላይ በመሳተፍ የበኩሉን አስተዋጽኦ እያበረከተ መሆኑን የትግራይ ጦር ጉዳተኞች ማህበር አስታወቀ
በክልሉ ልማት ላይ በመሳተፍ የበኩሉን አስተዋጽኦ እያበረከተ መሆኑን የትግራይ ጦር ጉዳተኞች ማህበር አስታወቀየደርግ ስርዓት ከተደመሰሰ በኋላ  በክልሉ ልማት ላይ በመሳተፍ የበኩሉን አስተዋጽኦ እያበረከተ መሆኑን የትግራይ ጦር ጉዳተኞች ማህበር አስታወቀ፡፡የህወሓት የምስረታ በዓልን ምክንያት በማድረግ ማህበሩ ለኢዜአ እንደገለጸው የአሁኑ ወጣት ከአካል ጉዳተኞቹ ፅናትና የስራ ታታሪነት መማር አለበት፡፡የማህበሩ  ስራ አስኪያጅ  አቶ አብረሀለይ አስመላሽ  እንዳመለከቱት አሁን የተገኘው ሰላምና ዴሞክራሲ ታጋዮቹ  በከፈሉት መስዋዕትነት ነው፡፡"ደርግን ለመደምሰስ በተካሄደው ጦርነት የህይወት መስዋእትነት ከከፈሉት ውጭ የአካል ጉዳት የደረሰባቸው 100ሺህ የሚሆኑ ታጋዮች ይገኛሉ" ብለዋል፡፡ከእነዚህ አብዛኛዎቹ በተለያዩ የገቢ ማስገኛ ስራዎች መሰማራታቸውን የጠቆሙት ስራ አስኪያጁ መስኖ ልማትና ንግድ ከተሰማሩባቸው የስራ መስኮች መካከል እንደሚገኙበት ገልጸዋል፡፡ከባድ የአካል ጉዳት የደረሰባቸው ከአራት ሺህ በላይ ደግሞ ማህበሩና የክልሉ መንግስት በየወሩ በነፍስ ወከፍ 1ሺህ 200 ብር ድጎማ እንደሚያደርግላቸው ተናግረዋል፡፡ዝቅተኛ የኑሮ ደረጃ ያላቸው አካል ጉዳተኞች ደግሞ በሚኖሩበት አካባቢ ነፃ የህክምና አገልግሎት እንዲያገኙ መንግስት አመቻችቶላቸዋል፡፡የእርሻ መሬታቸውም  በራሳቸው አቅምና በማከራየት እንዲጠቀሙበት  መንግስት ልዩ ድጋፍ እንዳደረገላቸው  አቶ አብረሀላይ አመልክተዋል፡፡የደርግ ስርዓት ከተደመሰሰ በኋላ የማህበሩ አባላትና ሌሎችም የአካል ጉዳተኞች ፊታቸውን ያዞሩት ድህነትን ለማጥፋት በልማት ላይ በመሰማራት መሆኑን ስራ አስኪያጁ አስታውቀዋል፡፡በማህበሩ የአካል ጉዳት ክፍል አስተባባሪ አቶ ጨርቆስ ወልደሃወርያ በበኩላቸው በንግድ ስራ የተሰማሩ አካል ጉዳተኞች ከ200 ሚሊዮን ብር የሚበልጥ ሀብትና ንብረት ማፍራታቸውን  ተናግረዋል፡፡"ህወሓት የተመሰረተበትን  የካቲት 11 ስናከብር  የደርግ ስርዓት ለመገርሰስ ያሳዩትን ፅናት   በፀረ ድህነት ትግል መደገም አለበት" ብለዋል፡፡የትግራይ ጦር ጉዳተኞች ማህበር ከ24ሺህ በላይ አባላት እንዳሉትም ተመልክቷል፡፡ (ኢዜአ)